આથી હેલ્પર્સના સંગઠને આ ઈજનેરના માતાપિતાને મળી બધી વાત કરી. હેલ્પરે અને તેના સંગઠને ખૂબ પશ્ચાતાપ કર્યો અને બચાવી લેવા વિનંતી કરી. આના પરિણામે પેલા મૃતક ઈજનેરનાં માતા પિતાના હૃદયમાં કરુણા-દયાભાવનું ઝરણું ફૂટ્યું અને તેમાં ક્ષમાનું એક અલભ્ય ફૂલ ખીલી ઊઠ્યું, એ વડીલોએ ‘ક્ષમા વીરસ્ય ભૂષણમ’ એ તત્વબોધને ધ્યાનમાં રાખી જે થવાનું હતું તે થઈ ગયું- નિમિત્ત નિમિત્તનું કામ કરે છે, પેલા હેલ્પરે જાણી જોઈને કે કોઈ અદાવતના લીધે આવું કર્યું ન હતું પણ તે તો આ ઘટનાનો કુદરતી ન્યાયે નિમિત્ત બન્યો હતો એમ વિચારી એને માફી બક્ષી દીધી…. એને ક્ષમા આપી અને તેની સામે ફરિયાદી ન બની જીઈબીને પણ એ કર્મચારી વિરુદ્ધ કોઈ જ કાર્યવાહી ન કરવા જણાવી દીધું. કુદરતી ન્યાય, નિમિત્ત માત્ર એ બધું જ જાણવા છતાં પોતાના એકના એક યુવાન પુત્રનું કોઈની બેદરકારીથી અવસાન થાય ત્યારે ક્ષમા આપી બધું જતું કરવું એ માત્ર ને માત્ર ઉદારતા વીરતાનું જ ઉદાહરણ છે. આજના કળિયુગમાં આવા માનવીઓને જોઈ તેમના પ્રત્યે માન જાગે છે. (‘અખંડ આનંદ’માંથી સાભાર.)